Hinnerup, 20. februar 2017

**HOG Badminton - Årsmøde - Formandens Beretning**

**Overordnet**

Generelt set har 2016 været et mellem godt år for HOG Badminton. Sportsligt startede året godt for såvel senior som ungdom. Medlemstallet var historisk højt i april. Økonomisk var vi ved starten på 2016 i en solid situation. Anden halvdel af 2016 har været mere udfordrende. Fornuftige sportslige resultater på seniorsiden, og nogenlunde resultater for ungdom. Vi har dog mistet en del ungdomsmedlemmer sammenlignet med det foregående afdelingsår, og økonomisk har vi været kraftigt udfordret.

I det følgende vil jeg yderligere redegøre for 2016 fra et sportsligt, medlemsmæssigt, og udvalgsmæssigt perspektiv. Det økonomiske perspektiv vil blive dækket under Regnskab 2016 og Budget 2017.

**Senior**

På seniorsiden har 2016 været et godt sportsligt år.

Sæson 2015/16 resulterede for 1. holdets vedkommende i oprykning til 3. Division. Oprykningen kom i hus efter sejr over Middelfart den 23. april i Randers. Ikke nok med det. 2. holdet formåede også at sikre sig oprykning til Kredsserien efter en meget fornem sæson.

I Sæson 2016/17 deltager vi således med fire turneringshold på følgende niveauer: 3. Division, Kredsserien og to hold i Serie 2. Et historisk højt og bredt niveau. Aktuelt har Sæson 2016/17 udviklet sig tilfredsstillende. Vi var før sæsonstart klar over, at det ville blive en særdeles vanskelig sportslig udfordring for vores hold i 3. Division. Holdet har ydet en god indsats og gjort deres absolut bedste i sæsonens kampe. Det har dog ikke været nok. Holdet deltager derfor i nedrykningsspillet. Det omvendte gør sig gældende for 2. holdet og 3. holdet. 2. holdet har overrasket meget positivt i Kredsserien, og har således kvalificeret til oprykningsspillet til Danmarksserien. 3. holdet har i sæsonen fejet alt modstand til side, vundet samtlige kampe og er derfor allerede rykket op. 4. holdet i Serie 2. har haft en meget svær sæson. Puljelodtrækningen har bragt dem i en meget stærk pulje.

Hele 2016 har budt på en anden meget glædelig oplevelse i seniortruppen. Der er aktuelt mere end 15 U17/19 spillere i seniortruppen. Det er en meget glædelig udvikling. Vi høster dermed frugten af mange års godt arbejde i ungdomsafdelingen. Samtidig meget positivt at opleve, hvordan de erfarne seniorer har taget imod vores ungseniorer. Generelt er overgangen fra ungdom til senior ofte en stor udfordring. Ungseniorerne møder op til træning, og tager kampen op med de erfarne spillere i truppen. Flere af dem har allerede lykkedes med at tilkæmpe sig en plads på vores højest rangerede hold. De bidrager således til ikke blot at styrke truppens bredde, men også den sportslige top. Endvidere bidrager de til yderligere træningsintensitet samt kamp om pladserne på vores seniorhold.

Vi er aktuelt i overvejelser omkring seniortræner for Sæson 2017/18. Når vi er klar med en afklaring omkring træner for Sæson 2017/18 vil vi melde dette ud.

Det seniorbegynderhold vi startede op forrige sæson er efterhånden ved at smelte sammen med Senior 2 Truppen. I 2017 er vi overvejelser omkring fortsat styrkelse af aktiviteter omkring Senior 2, herunder træningstider og sted. Vi vil endvidere overveje at starte et nyt Begynderhold i den kommende sæson.

Afsluttende, så er det jo sikkert alle bekendt, at vi for seniorerne har et holdsamarbejde med Søften GF, under overskriften Team Favrskov. Dette samarbejde har vi 2016 arbejdet på at formalisere og styrke. Vi har således udarbejdet en formel samarbejdsaftale, herunder for styring af økonomien omkring senior. HOG Badminton er moderen i samarbejdet, og Søften GF leverer 6-8 spillere til den fælles seniortrup, betaler forholdsvis for disse spillere samt bidrager ledelsesmæssigt til at få hjulene til at løbe godt rundt. Samarbejdet vil fortsætte uændret i 2017.

**Ungdom**

På ungdomssiden har 2016 været et fornuftigt sportsligt år.

I Sæson 2015/16 havde vi 13 hold tilmeldt ungdomsholdturneringen, hvilket var rekord. 3 af vores hold vandt deres pulje, og kvalificerede sig de afsluttende kampe om at blive Danmarks Bedste Ungdomshold. U11 og U13 vandt bronzemedaljer. U17 fik en syvende plads.

I Sæson 2016/17 har vi 11 hold tilmeldt ungdomsholdturneringen. 1 hold ser lige nu ud til at have en realistisk chance for at kvalificere sig til slutkampene om at blive Danmarks Bedste Ungdomshold.

Udover deltagelse i holdturneringen, har vi mange spillere, der deltager i stævner rigtig mange weekender henover sæsonen. Her går de målrettet efter at udvikle sig samt høste ranglistepoint. Vi har dags dato en E-Spiller (bedste række i DK), Anders Riis Gosch i U15E. Vi er meget stolte af at kunne fastholde, motivere og udfordre de spillere som bare ”vil” spille badminton.

|  |  |  |
| --- | --- | --- |
| **Række/ Navn** | **Point** | **Placering** |
| **U11A** |  |  |
| Louise Riis Gosch | 0 | 33 |
| Sofie Stenbroen | 0 | 33 |
|  |  |  |
| **U13M** |  |  |
| Emma Funch Dubery | 151 | 17 |
|  |  |  |
| **U15E**Anders Riis Gosch | 140 | 20 |
|  |  |  |
| **U15M** |  |  |
| Zenia Helbo Christensen | 332 | 7 |
| Rasmus Lauenborg | 553 | 4 |
|  |  |  |
| **U17M** |  |  |
| Sarah Kjær | 220 | 36 |
| Laura Skjødeberg Almind | 53 | 123 |
| Peter Riis Gosch | 76 | 100 |
|  |  |  |
| **U19M** |  |  |
| Kasper Funch Dubery | 195 | 35 |
| Rune Tøttrup Jørgensen | 42 | 99 |
| Peter Thomsen | 36 | 104 |

Vi er som klub bevidste om, at vi hverken kan eller skal fastholde de mest talentfulde spillere i HOG Badminton. Vi er således stolte over, at en række meget talentfulde spillere - der er blandt de absolut bedste i Danmark - har haft deres opvækst i HOG Badminton, og fortsat har bopæl i byen - men nu prøver sig selv af i én af eliteklubberne i Aarhus (primært Viby og Højbjerg).

Generelt tilbyder vi vores ungdomsspillere attraktive træningstider under ledelse af kompetente trænere. Træningen tilpasses spillernes niveau med fokus på glæde og udvikling. Vi har tidligere gjort en målrette indsats, sammen med DGI, for vores egne ungdomsspillere, der gerne vil være træner eller hjælpetræner. Det betyder at vi i denne sæson bruger en række af vores egne trænere. Efter sommer kommer der også trænere/ hjælpetrænere tilbage fra efterskole/ udlandet. Vi støtter vores trænere med sparring fra erfarne trænere/ ledere og videreudvikling i form af kurser.

For de spillere der får lyst til mere træning og dygtiggørelse har vi vores to ”Talent-hold” for de mere etablerede og ambitiøse spillere. Gennem målrettet træning udvikler de sig uge for uge under kyndig ledelse af vores to dygtige træner Chris Olsen. Chris afløste ved starten på Sæson 2016/17 vores mangeårige trænerduo Jakob Mørk og Michael Kang. Jakob og Michael forestår fortsat træning på ad-hoc plan.

For de helt unge spillere har vi MINIton, 4-7 år, og efterfølgende U9 hold. Her kunne vi godt bruge lidt flere spillere. Det er et udviklingsområde vi skal fokusere på til den kommende sæson. Dette blandt ved at samarbejde Rønbæk Skolen og Haldum-Hinnerup Skolen.

**Medlemmer**

På medlemssiden har 2016 været et fornuftigt år for badmintonafdelingen.

De seneste fem år har vi i HOG Badminton haft et stabilt medlemsantal hvor klubber i hele Danmark generelt har vi i HOG Badminton haft tilbagegang i medlemstallet. I april måned 2016 nåede vi dog et medlemsantal på 334. Afdelingens absolut højeste medlemsantal nogensinde. Generelt følger udviklingen i vores medlemsantal stort set den samme kurve hvert år i perioden august til maj. Når vi sammenligner antallet af medlemmer 1. december 2016 med 1. december 2015, så er vi cirka 30 medlemmer færre. Sammenligner vi dog med årene 2014 og 2013 er vi på nøjagtig samme niveau. Så der er umiddelbart ikke noget alarmerende. Dette dog med en enkelt undtagelse. For piger 0-12 år havde vi 1. december 2016 27 medlemmer. Det er cirka det halve antal i forhold til de foregående tre år. Denne aldersgruppe vil kræve et særligt fokus i 2017. Vi skal have iværksat en intensiv kampagne for at tiltrække nye spillere i den aldersgruppe.



Forklaringen på, at vi har formået at holde et stabilt medlemsniveau kan blandt andet forklares med:

* Dygtige og engagerede trænere, der planlægger og gennemfører en varieret og udfordrende træning tilpasset spillernes niveau. Samtidig sørger trænerne for godt humør og god energi under træningen.
* Vores aktiviteter og arrangementer - såvel sportslige-, sociale- og sponsor relaterede – f.eks. klubmesterskaber, generationsstævne, ungdomsstævner, oktoberfest. Disse bakkes rigtig godt op af både medlemmer og forældre. En stor tak til spillere og forældre for jeres opbakning og hjælp. For 2017 er det vores mål at fastholde det høje aktivitetsniveau. Vi håber dette vil hjælpe os til at fastholde nuværende medlemmer og tiltrække nye.

**Udvalget**

Efter Årsmødet 2016 konstituerede vi et Udvalg bestående af: Anders Andersen, Michael Krupsdahl, Lars Poulsen, Peter Thiele, Rikke Kjær, Tina Wester og Lars Kirt.

Vi har i Udvalget haft et rigtig godt og konstruktivt samarbejde gennem det forgangne år. I løbet af foråret anvendte vi en del tid på at få struktureret og beskrevet Udvalgets opgaver såvel de administrative, sportslige og økonomiske. Dette med henblik på at styrke og fastholde kvaliteten, men også for at gøre det nemmere for alle at tage aktiv del i Udvalgets arbejde. Hermed har vi fået skabt en forholdsvis klare rolle- og ansvarsfordelinger. Vi har varetaget hvert vores ansvarsområde. Samtidig arbejdet sammen som et team i forbindelse med planlægning og gennemførelse af aktiviteter og arrangementer såsom f.eks. de ungdomsstævner vi årligt er værter for.

For 2017 har Tina Wester har trukket sig fra Udvalget af personlige grunde, og Lars Kirt genopstiller ikke. Endvidere ønsker Lars Poulsen at stoppe som Ungdomsformand. Særligt Lars har over de seneste mange år trukket et enormt læs, som motoren, der har fået såvel de små som de store tandhjul til at løbe rundet. Reelt har Lars ikke blot været Ungdomsformand, men har sørget for, at alle mulige administrative og praktiske opgaver er blevet løst til perfektion. Han har været enormt innovativ, og løbende lanceret nye typer træning og aktiviteter for ungdomsspillerne. Dette blot for at nævne nogle få eksempler. Vi er utrolig glade for, at Lars har tilbudt fortsat at bistå afdelingens arbejde fremover. Dog ikke i rollen som Ungdomsformand, men blandt i forhold til ungdomstrænere.

Vi har henover de seneste måneder drøftet, hvordan vi bedst får os organiseret i Udvalget fremover. Vi er nået frem til, at det ikke vil være muligt at rekruttere et nyt medlem til Udvalget, der vil kunne udfylde den rolle og det ansvar Lars har påtaget sig over de seneste mange år. Vi bliver nødt til at tænke i nye baner. Løsningen bliver, at sikre den bedste mulige jævne og ligelige fordeling af opgaverne mellem medlemmerne af Udvalget samt øvrige hjælpere. På den måde tager hvert enkelt medlem ansvar for en afgrænset og veldefineret mængde opgaver. Det gør det overskueligt og attraktivt at være en del af Udvalget, og dermed gør det nemmere for os at holde Udvalget godt kørende.

For 2017 forventer vi at konstituere Udvalget på følgende måde:

* Anders Andersen (Formand)
* Michael Krupsdahl (Kasserer)
* Peter Thiele
* Rikke Kjær
* Helle Almind (nyt medlem, der er kommet til efter Årsmødet)
* Jesper Funch (nyt medlem).

De mere konkrete opgaver for hvert medlem er allerede fordelt, beskrevet og drøftet. Fokus vil i den kommende periode være at fortsætte med yderligere opgaveopdragelse fra Lars Poulsen til de øvrige medlemmer i henhold til den nye aftalte fordeling.

Udover Udvalgets medlemmer er der en gruppe af primært forældre til ungdomsspillere som står til rådighed for hjælp ved afvikling af f.eks. ungdomsstævner, ungdomsarrangement, sponsorarrangementer med mere.

Udvalget har i 2016 stillet krav om, at alle seniorspillere bidrager med arbejdskraft til mindst én indtægtsgivende aktivitet såsom Oktoberfest og Fyrværkerisalg. I 2017 forventer vi at øge dette krav til mindst to indtægtsgivende aktiviteter for hver seniorspiller. Mængden af aktiviteter vil ligeledes blive udvidet til at omfatte ungdomsstævner og andre tilsvarende. Udvalget har også indledt overvejelser om tilsvarende at stille krav til alle ungdomsforældre par om at bidrage til mindst én indtægtsgivende aktivitet eller ungdomsarrangement.

**Afrunding**

Slutteligt skal lyde en stor tak til alle i udvalget samt vores trænere, spillere, forældre og alle øvrige, der bidrager til at gøre det til en stor fornøjelse at være en del af HOG Badminton.

Formand

Anders Andersen